ડૉ. રેખા શાહે ૧૯૮૦થી પ્રૅક્ટિસ શરૂ કરી હતી. તેમની ૩૭ વર્ષની પ્રૅક્ટિસમાં દરદી અને ડૉક્ટર વચ્ચેના સંબંધોમાં જે તફાવત આવ્યો છે એ બાબતે પોતાની લાગણી વ્યક્ત કરતાં ડૉ. રેખા શાહ કહે છે, ‘હું એમ નથી કહેતી કે ડૉક્ટર ભગવાન છે અને તમે તેમના પર આંધળો વિશ્વાસ મૂકો. પરંતુ દરદીને જો ઠીક થવું હોય અને ડૉક્ટરની ઇચ્છા હોય કે આ દરદીનો રોગ તે ઠીક કરે તો બન્ને પક્ષે જે સંબંધ છે એમાં શ્રદ્ધાનું મોટું સ્થાન છે. બને કે ૧૦૦માંથી બે ડૉક્ટર ખરાબ પણ નીકળતા હશે, પરંતુ એના માટે તમે બધા જ ડૉક્ટર પર શંકા રાખો અને કોઈ પણ રિઝલ્ટ માટે તેને જ જવાબદાર ઠેરવો એ યોગ્ય નથી.’